06/07/2015 | Administración LocalMunicipal
A Coruña
Secretaría Xeral
Información pública

A N U N C I O A Alcaldía-Presidencia con data 18 de xuño de 2015, ditou o seguinte DECRETO: “DECRETO POLO QUE SE MODIFICA A ESTRUTURA DA ADMINISTRACIÓN MUNICIPAL EXECUTIVA E ESTABLÉCENSE ÓRGANOS DIRECTIVOS Como consecuencia da modificación da Lei de Bases do Réxime Local pola Lei 57/2003 de medidas para a modernización do Goberno Local, que introduciu o novo Título X sobre o réxime de organización dos municipios de gran poboación, aprobouse o Regulamento Orgánico Municipal (ROM) deste Excmo. Concello (BOP do 13 de decembro de 2004), cuxo Título X regula os niveis esenciais da organización municipal. Unha vez ditadas as anteriores normas, e de acordo co disposto no artigo 122 do ROM, corresponde a esta Alcaldía establecer a organización e estrutura da Administración executiva do Excmo. Concello. O marco da actual configuración das Áreas Municipais de Xestión foi establecido polo Decreto desta Alcaldía de 15 de xuño de 2015. A organización administrativa actualmente existente é a resultante da relación de postos de traballo e organigramas aprobados, que serven de referencia desta resolución. O obxectivo das medidas adoptadas é o de conseguir deseñar unha estrutura municipal máis executiva, áxil e eficaz, que cumpra a súa misión conforme aos principios de economía e eficiencia. Débese ter en conta que, segundo as previsións do propio ROM, e ademais da Secretaría Xeral do Pleno e da Oficialía Maior, tanto a Intervención Xeral como a Tesourería Xeral e a Asesoría Xurídica, ostentan a natureza de órganos directivos. A natureza verdadeiramente executiva dos órganos directivos aconsella atribuirlles das oportunas delegacións, ben das atribucións do alcalde, ben das que corresponden á Xunta de Goberno Local. Por todo iso e de conformidade co disposto nos artigos 122 e seguintes do Regulamento Orgánico Municipal, RESOLVO: PRIMEIRO.–De acordo co disposto no Decreto desta Alcaldía de data 15 de xuño de 2015, nos artigos 125 a 138 do ROM, e nas diferentes organigramas administrativos vixentes que establecen a estrutura dos diferentes servizos municipais, a estrutura da Administración Municipal Executiva deste Excmo. Concello complétase co establecido nos números seguintes: 1. Dirección de Asesoría Xurídica. Ten natureza de órgano directivo consonte ao disposto no artigo 130.1 B) d) da Lei 7/85, de 2 de abril, Reguladora das Bases do Réxime Local e 125 e 134 do ROM. Está adscrita a Área de Alcaldía e terá as seguintes funcións: – Propoñer os proxectos da súa Dirección para alcanzar os obxetivos establecidos polo alcalde, dirixir a súa execución e controlar o seu axeitado cumprimento. – Exercer as competencias atribuidas á Dirección e as que lle sean desconcentradas ou delegadas, e en concreto, o exercicio de acción xudiciais e administrativas en materia de competencia do alcalde. – Propoñer aos órganos competentes a resolución que estime procedente sobre os asuntos que afectan ao órgano directivo. – Impulsar e supervisar as actividades que forman parte da xestión ordinaria do órgano directivo e velar polo bon funcionamento das unidades dependentes e do persoal integrado nos mesmos. – As demáis atribucións que lle confiran as leis e regulamentos 2. Conforme ao establecido no artigo 128 do R. O. M., créase, dentro da Área de Alcaldía, a Coordinación de Seguridade Cidadá, que ostentará a natureza de órgano directivo e as funcións de dirección de Área establecidas no artigo 131 do ROM e, en particular, a coordinación do funcionamento dos distintos servizos da área. Da Coordinación de Seguridade dependerá a seguinte estrutura administrativa: ● Policía Local. ● Servizo de Extinción de Incendios e Salvamento. ● Protección Civil. Deléganse ao/á titular da Coordinación de Seguridade Cidadá as seguintes atribucións: ● Dirixir, xestionar, inspeccionar e impulsar os servizos ao seu cargo, sen prexuízo da superior facultade de dirección, que corresponde ao tenente de alcalde responsable da área e á concelleira delegada. ● Asinar as notificacións dos acordos e resolucións ditados nos expedientes tramitados polos servizos ao seu cargo, e en xeral as comunicacións con particulares, con excepción das que correspondan á Secretaría Xeral do Pleno e á Oficialía Maior. ● Subscribir os anuncios e edictos necesarios para a publicación dos trámites e resolucións de información pública dos procedementos administrativos a cargo dos seus servizos. ● Autorizar, dispoñer, recoñecer e liquidar as obrigacións dos expedientes de gasto da área, ata un importe de de DOCE MIL EUROS (12.000,00 €) IVE excluído, en gastos de investimento e TRINTA MIL EUROS (30.000,00 €) IVE excluído, en gasto corrente, coas limitacións cualitativas sinaladas nas normas de coordinación sinaladas neste Decreto. Esta facultade leva incluída a de autorizar os correspondentes documentos contables. ● Ordenar os pagos con cargo á conta de habilitación ou anticipo de caixa fixa dos servizos ao seu cargo, de conformidade co establecido nas Bases de Execución do Orzamento e restante normativa de aplicación, así como aprobar as respectivas contas xustificativas. ● En caso de ausencia ou enfermidade do titular, as atribucións anteriores serán exercidas polo Director/a ou funcionario/a que se designe.3. Conforme ao establecido no artigo 129 do ROM, na Alcaldía créase unha Dirección de apoio que ostentará a natureza de órgano directivo e as funcións de establecidas no artigo 131 do ROM e, en particular as seguintes: a) Prestar os servizos e asistencias complementarias que require o exercicio da Alcaldía en materias tales como secretaría, comunicacións, organización, protocolo, mobilidade, seguridade, medios de comunicación e similares. b) Proporcionar ao alcalde a información técnica e política que resulte necesaria para o exercicio das súas funcións. c) Coordinar a información dos programas, plans e actividades das distintas Áreas, co fin de facilitar ao alcalde a dirección da política, o goberno e a administración municipal e o establecemento das directrices xerais. d) Efectuar o seguimento da execución das decisións da Alcaldía e avaliar a efectividade das mesmas. e) Xestionar os servizos comúns e tramitar os expedientes de gasto e contratación derivados da actividade da Alcaldía, tanto a través da habilitación da área, como dos servizos económicos municipais. f) Realizar aquelas outras actividades e funcións que lle encomende o alcalde en relación coas función asumidas pola Área. Da Dirección de apoio á Alcaldía dependerá a seguinte estrutura administrativa: ● Departamento de Alcaldía, no que se integran a Secretaría Particular, a Unidade de Xestión Económica e Orzamentaria. ● Departamento de Relacións Públicas e Protocolo. ● Prensa. Así mesmo asumirá as funcións que o alcalde lle encomende en relación con outras materias reservadas á Área no Decreto de 15 de xuño de 2015. Deléganse ao/á titular desta Dirección, as seguintes atribucións: ● Dirixir, xestionar, inspeccionar e impulsar os servizos ao seu cargo, sen prexuízo da superior facultade de dirección, que corresponde ao alcalde. ● Asinar as notificacións dos acordos e resolucións ditados nos expedientes tramitados polos servizos ao seu cargo, e en xeral as comunicacións con particulares, con excepción das que correspondan á Secretaría Xeral do Pleno e á Oficialía Maior. ● Subscribir os anuncios e edictos necesarios para a publicación dos trámites e resolucións de información pública dos procedementos administrativos a cargo dos seus servizos. ● Autorizar, dispoñer, recoñecer e liquidar as obrigacións dos expedientes de gasto da área, ata un importe de DOCE MIL EUROS (12.000,00 €) IVE excluído, en gastos de investimento e TRINTA MIL EUROS (30.000,00 €) IVE excluído, en gasto corrente, coas limitacións cualitativas sinaladas nas normas de coordinación sinaladas neste Decreto. Esta facultade leva incluída a de autorizar os correspondentes documentos contables. ● Ordenar os pagos con cargo á conta de habilitación ou anticipo de caixa dos servizos ao seu cargo, de conformidade co establecido nas bases de execución do orzamento e restante normativa de aplicación, así como aprobar as respectivas contas xustificativas. ● En caso de ausencia ou enfermidade do titular, as atribucións anteriores serán exercidas polo Director/a ou funcionario/a que se designe. SEGUNDO.–Regras de Coordinación. Para o funcionamento das Direccións teranse en conta as seguintes normas comúns: Primeira. –Os actos ditados polos órganos directivos municipais no exercicio das súas atribucións recibirán a denominación de Decreto ou Resolución Directiva e inscribiranse no correspondente Libro Rexistro. Segunda. –As atribucións conferidas a estes órganos directivos refírense estritamente aos ámbitos de xestión a eles asignados e interpretaranse restrictivamente cando sexa necesario deslindarlos das atribucións do alcalde ou das delegacións xenéricas conferidas a tenentes de alcalde ou concelleiros, aos que corresponderán tamén, de forma residual, todas as competencias do ámbito funcional a que se refire a delegación que non fosen atribuídas especificamente á Dirección. Terceira. –As atribucións de xestión de gastos de investimento limitaranse á adquisición de subministracións de material inventariable necesarios para o funcionamento ordinario dos servizos, co límite cuantitativo sinalado en cada caso. Non poderán autorizar gastos para a realización de obras de investimento nin xestión de servizos ou asistencias técnicas. Cuarta. –As atribucións de xestión de gasto corrente estrito dos servizos encomendados ao órgano directivo e cos límites cuantitativos expresados, só se poderán referir a obras de mantemento ou reparación e subministracións ou contratos de servizos de tracto único. TERCEIRO.–Corresponde á Xunta de Goberno Local, se así o acorda, ditar as medidas necesarias que, en materia de relacións de postos de traballo, nomeamento de titulares de órganos directivos e xestión económica competencia da mesma, derívense deste Decreto. CUARTO.–Notifíquese este Decreto aos titulares das Áreas de Xestión e Servizos Municipais e publíquese no Boletín Oficial da Provincia, para os efectos previstos no artigo 13.3 da Lei 30/1992, de 26 de novembro. Casas Consistoriais da Cidade da Coruña, a dezaoito de xuño de 2015. O ALCALDE, D. Xulio Ferreiro Baamonde. Asdo.” A Coruña, 19 de xuño de 2015. O ALCALDE, P. D., D.ª María Eugenia Vieito Blanco